amanoisuno/poetBack huggingface dataset:
杜鵑花 成彥雄 
杜鵑花與鳥，怨豔兩何賒。疑是口中血，滴成枝上花。一聲寒食夜，數朵野僧家。謝豹出不出，日遲遲又斜。
江上楓 成彥雄 
江楓自蓊鬱，不競松筠力。一葉落漁家，殘陽帶秋色。
夜夜曲 成彥雄 
自從君去夜，錦幌孤蘭麝。欹枕對銀缸，秦箏綠窗下。
村行 成彥雄 
曖曖村煙暮，牧童出深塢。騎牛不顧人，吹笛尋山去。
煎茶 成彥雄 
嶽寺春深睡起時，虎跑泉畔思遲遲。蜀茶倩個雲僧碾，自拾枯松三四枝。
松 成彥雄 
大夫名價古今聞，盤屈孤貞更出群。將謂嶺頭閑得了，夕陽猶掛數枝雲。
新燕 成彥雄 
才離海島宿江濱，應夢笙歌作近鄰。減省雕梁並頭語，畫堂中有未歸人。
會友不至 成彥雄 
王孫還是負佳期，玉馬追遊日漸西。獨上郊原人不見，鷓鴣飛過落花溪。
惜花 成彥雄 
忘餐為戀滿枝紅，錦障頻移護晚風。客散酒酣歸未得，欄邊獨立月明中。
中秋月 成彥雄 
王母妝成鏡未收，倚欄人在水精樓。笙歌莫占清光盡，留與溪翁一釣舟。
暮春日宴溪亭 成彥雄 
寒食尋芳遊不足，溪亭還醉綠楊煙。誰家花落臨流樹，數片殘紅到檻前。
曉 成彥雄 
列宿回元朝北極，爽神晞露滴樓臺。佳人卷箔臨階砌，笑指庭花昨夜開。
夕 成彥雄 
台榭沉沉禁漏初，麝煙紅蠟透蝦須。雕籠鸚鵡將棲宿，不許鴉鬟轉轆轤。
露 成彥雄 
銀河昨夜降醍醐，灑遍坤維萬象蘇。疑是鮫人曾泣處，滿池荷葉捧真珠。
游紫陽宮 成彥雄 
古殿煙霞簇畫屏，直疑蹤跡到蓬瀛。碧桃滿地眠花鹿，深院松窗搗藥聲。
除夜 成彥雄 
銅龍看卻送春來，莫惜顛狂酒百杯。吟鬢就中專擬白，那堪更被二更催。
元日 成彥雄 
戴星先捧祝堯觴，鏡裏堪驚兩鬢霜。好是燈前偷失笑，屠蘇應不得先嘗。
寒夜吟 成彥雄 
洞房脈脈寒宵永，燭影香消金鳳冷。猧兒睡魘喚不醒，滿窗撲落銀蟾影。
柳枝辭九首 成彥雄 
輕籠小徑近誰家，玉馬追風翠影斜。愛把長條惱公子，惹他頭上海棠花。鵝黃剪出小花鈿，綴上芳枝色轉鮮。飲散無人收拾得，月明階下伴秋千。東君愛惜與先春，草澤無人處也新。委囑露華並細雨，莫教遲日惹風塵。句踐初迎西子年，琉璃為帚掃溪煙。至今不改當時色，留與王孫系酒船。綠楊移傍小亭栽，便擁穠煙撥不開。誰把金刀為刪掠，放教明月入窗來。遠接關河高接雲，雨餘洗出半天津。牡丹不用相輕薄，自有清陰覆得人。掩映鶯花媚有餘，風流才調比應無。朝朝奉禦臨池上，不羨青松拜大夫。王孫宴罷曲江池，折取春光伴醉歸。怪得美人爭鬥乞，要他穠翠染羅衣。殘照林梢嫋數枝，能招醉客上金堤。馬嬌如練纓如火，瑟瑟陰中步步嘶。
句 成彥雄 
莎草放茵深護砌，海榴噴火巧橫牆。紋鱗引子跳銀海，紫燕呼雛語畫梁。